text: Superligaklub henter endnu en mand fra konkurrent 
  29 august 2016 kl. 13.33
  Esbjerg fB har hentet endnu en mand fra Randers. Denne gang er det til posten som administrerende direktør. 
  EfB Elite A/S har ansat 56-årige Hans-Peter Rasmussen som ny administrerende direktør. Det skriver klubben på deres hjemmeside. Hans-Peter Rasmussen har tidligere været ansat i Randers FC.
  - Jeg kunne mærke, at der fortsat er noget, jeg gerne vil gennemføre og bevise inden for fodbold, og da muligheden i Esbjerg opstod, fandt jeg udfordringen spændende. Klubben har et rigtig godt fundament, herunder en fantastisk talentudvikling, som også i fremtiden bliver meget vigtig. Og så befinder Esbjerg sig geografisk i en helt anden konkurrencesituation end Randers, der har mange superligaklubber omkring sig, skriver Hans Peter Rasmussen på klubbens hjemmeside.
  Tilbage i juli ansatte klubben Colin Todd som ny cheftræner for klubben. Colin Todd har tidligere været træner i Randers. Og nu henter klubben i Esbjerg så endnu en mand nordfra.  
  - Vi har lagt vægt på, at Hans-Peter Rasmussen har branchekendskab og både ledelsesmæssigt og kommercielt besidder kvaliteter, som vil komme EfB til gavn i fremtiden. Hans vigtigste opgaver bliver at styrke organisationen og videreudvikle fremtidens EfB med vægt på øget kommunikation og inddragelse af de mange interessenter, klubben har samarbejde med i dagligdagen. Vi har i bestyrelsen lært Hans-Peter at kende som et behageligt, seriøst og tillidsvækkende menneske, skriver Esbjerg fbs bestyrelsesformand Kristoffer Jarl Kristensen.
  Hans-Peter Rasmussen tiltræder 1. september 2016.
  